A Muslim’s Outlook For The Future?
السلام علیکم دیکھیے ایک بندہ مومن کی پوری زندگی یا تو اس کے صبر کا امتحان ہے یا اس کے شکر کا۔ اللہ تعالی اپنے بندے کو جب اپنی خاص نعمتوں سے نوازتے ہیں تو اس میں گویا ہمارے شکر کا امتحان ہے کہ ہم ان نعمتوں میں رہتے ہوئے اللہ تعالی کو یاد رکھ کر زندگی گزار رہے ہیں یا نہیں۔ ایسے ہی اگر ہم پر کوئی مصیبت اگئی یا کوئی بیماری اگئی تو اس میں کہیں ایسا تو نہیں کہ ہم نے صبر کا دامن ہاتھ سے چھوڑ دیا۔ اگر ہم نے صبر و شکر میں ویسا رویہ رکھا ہوا ہے جیسے رویہ اللہ کو پسند ہے تو انشاءاللہ اس سے ہم جنت میں اعلی درجات پائیں گے۔ ایسے میں وہ روایت بھی یاد رکھنی چاہیے جس میں اللہ کے نبی نے فرمایا کہ ایک بندہ مومن کو اس دنیا میں اگر ایک کانٹا بھی چبتا ہے تو وہ اس کے لیے کسی گناہ کا کفارہ بن سکتا ہے۔ اب آپ کی یہ بات کہ بعض مرتبہ ہم پر ایسی تکالیف آتی ہیں جن کی وجہ سے نہ صرف ہم بلکہ ہمارے قریبی احباب بھی تکلیف میں مبتلا ہو جاتے ہیں، تو دیکھیے جس طرح ایک شخص انفرادی طور پر امتحان میں مبتلا ہے ایسے ہی ایک ریاست، معاشرہ یا خاندان بھی امتحان میں مبتلا ہوتا ہے۔ ہماری وجہ سے ہمارے والدین جو تکلیف میں مبتلا ہوتے ہیں اس میں بھی ان کا وہی امتحان مقصود ہوتا ہے جس کا ذکر ہم نے اوپر کیا ہے۔ اب کسی کا یہ فیصلہ کہ وہ شادی ہی نہ کرے کہ اس کی وجہ سے مسائل ائیں گے یا اولاد ہی پیدا نہ کرے کہ یہ ستائے گی تو اس کا یہ اپنا فیصلہ ہے اور اسے یہ کرنے کا اختیار ہے تاہم ایسا نہیں ہے کہ اس سے اس کے مسائل ختم ہو جائیں گے۔ جب تک زندگی ہے مسائل تو رہیں گے کیونکہ یہ زندگی جنت نہیں ہے بلکہ جنت کی تیاری کے لیے دی گئی ہے ایسے میں ہمیں قرآن سے یا کسی مستند کتاب سے پیغمبروں کے قصے پڑھ لینے چاہیے کہ ان پر کس طرح کی مشکلات ائیں اور انہوں نے ان مشکلات کا مردانہ وار مقابلہ کیا اور وہ دنیا و اخرت میں سرخرو ہوئے۔ امید ہے بات واضح ہو گئی ہوگی